L-UE qed tieħu l-passi li huma meħtieġa biex tkompli tiżgura livell għoli ta' sikurezza fl-avjazzjoni fl-ispazju tal-ajru tagħha f'każ li r-Renju Unit iħalli l-UE mingħajr ftehim negozjat. Illum, il-Kumitat tar-Rappreżentanti Permanenti tal-Kunsill approva mandat lill-presidenza biex tibda taħditiet mal-Parlament Ewropew dwar proposta li tiżgura validità kontinwa ta' ċerti ċertifikati tas-sikurezza tal-avjazzjoni Id-dispożizzjonijiet il-ġodda jikkonċernaw persuni fiżiċi u ġuridiċi li l-post prinċipali tan-negozju tagħhom huwa r-Renju Unit u ċerti sitwazzjonijiet fir-rigward ta' moduli tat-taħriġ. L-Aġenzija Ewropea tas-Sikurezza tal-Avjazzjoni (EASA) hija responsabbli mill-ħruġ ta' ċertifikati tat-tip u mill-approvazzjonijiet ta' organizzazzjonijiet fl-UE. Wara l-ħruġ tiegħu, ir-Renju Unit ser jissokta b'dawn il-kompiti skont l-obbligi tiegħu bħala "Stat tad-disinn" skont il-Konvenzjoni ta' Chicago dwar l-Avjazzjoni Ċivili Internazzjonali. Il-mandat jistabbilixxi mekkaniżmu temporanju biex tiġi estiża l-validità ta' ċertifikati għal ċerti prodotti, partijiet u tagħmir ajrunawtiċi, sabiex jippermetti lill-operaturi kkonċernati u l-EASA biżżejjed żmien biex l-EASA tkun tista' tkompli toħroġ iċ-ċertifikati meħtieġa skont l-Artikolu 68 tar-regolament dwar regoli komuni fil-qasam tal-avjazzjoni ċivili, filwaqt li jitqies l-istatus tar-Renju Unit bħala pajjiż terz. L-abbozz ta' regolament għandu jidħol fis-seħħ b'urġenza. Din id-direttiva ser tkun applikabbli fil-jum ta' wara li t-trattati tal-UE ma jibqgħux japplikaw għar-Renju Unit, u fih, sakemm sa dik id-data ma jkunx daħal fis-seħħ ftehim ta' ħruġ konkluż mir-Renju Unit. Madankollu, sabiex il-proċeduri amministrattivi meħtieġa jkunu jistgħu jsiru kmieni kemm jista' jkun, ċerti dispożizzjonijiet ser japplikaw mid-dħul fis-seħħ tar-regolament. It-test finali ser jeħtieġ li jiġi approvat mill-Kunsill u mill-Parlament Ewropew. Regolament dwar regoli komuni fil-qasam tal-avjazzjoni ċivili (2018) Brexit (informazzjoni ġenerali)